**HODINKY**

***M.Halamová***  
Pri postieľke stolček,  
na stolčeku zvonček.  
Zvoní, zvoní na budíčku  
na Janka i na Evičku,  
že už začína sa škola.  
- Deti, hore! - budík volá.  
  
Osem bije na veži,  
Janko letí, nebeží.  
Omeškal sa o pár minút,  
ešte si chcel odpočinúť.  
Nesmejte sa, kamaráti,  
zajtra si už cestu skráti.  
  
Na ulici hodinár  
veľký výklad hodín má,  
Evka nesie potraviny,  
pozerá sa na hodiny.  
Samé tik-tak počuť zdnuka,  
v jedných kukulienka kuká.  
  
Dvanásť hodín - čas obeda.  
Hladný ponúkať sa nedá.  
Chutí teplá polievka,  
miznú lokše z tanierka.  
Tie my radi, veru hej!  
A teraz spať do druhej!  
  
Zdriemli sme si, bežne von  
do záhrady poza dom,  
hrať sa s loptou, poliať kvety.  
I pri hre čas rýchlo letí,  
k olovrantu po zábave  
sadáme si k sladkej káve.  
  
O siedmej už večerajú,  
o ôsmej sa ukladajú.  
A keď mesiac žltý, veľký  
svieti oknom do postieľky -  
spí Janko aj Evička,  
sen im zastrel očičká...  
Dobrú noc a pekné sny!

**ČO U STARKEJ OBZERÁME**   
***Magda Baloghová***   
  
Neboli sme nikdy sami  
v izbičke so srdiečkami.  
Tu vo dverách kľúča niet.  
Komu nachvíľu je clivo,  
príde si sem posedieť.  
Na stole nás vždy privíta  
koláč ani zlatý kvet.  
  
U starkej sa dobre vstáva,  
vrní mlynček, vonia káva.  
Mačiatka sa v kúte hrajú,  
na mlynček sa podobajú.  
Vrnia tíško ako on,  
krútia tmavým chvostíkom.  
  
Poďme, Dunčo, odniesť metly,   
už sme všetky smeti zmietli.  
Choď kuriatka zavolať  
k omrvinkám spod stola.  
Metlu väčšiu ako ja  
zatiaľ zmením na koňa.  
  
Na truhlici samé kvety,   
či z tých kvetov vôňa letí?  
Naša starká pri dne hľadá,  
čo nosila ešte mladá,  
a ja poznám vôňu slnka  
na šatke, čo prala vlnka.  
  
Starká lampu prinesie,  
privolá ňou princezné.  
Ohníček, čo v lampe horí,  
prevedie nás cez tri hory.  
Zrazu stíchne starkej hlas,  
vidím svietiť zlatý vlas.

**MALÁ ROZPRÁVKA O REPE   
*František Hrubín***  
Dedko repku zasadil,  
na medzu sa posadil.  
Čakal, čakal,  
mráz ho ľakal,  
slniečka sa bál,  
na dážď nadával.  
Bez obeda, bez večere  
dedko vyčkáva.  
V tom sa dvihne hlina bledá,  
kopček povstáva.  
  
- Babka, rastie repa! -  
- Riedko, dedko, riedko. -   
- Babka, ty si slepá! -  
- Ty ma klameš, dedko! -  
  
Zavolali vnučku,  
vnučka psíka,  
psíček mačku, mačka myš.  
Chytili sa, čakajú.  
Šepty-šeptom šepkajú - nevidíš?  
  
Myške bola dlhá chvíľa,  
trošičku sa povrtila.  
Mykla mačku,  
mačka psíka,  
psíček vnučku,  
vnučka babku,  
babka dedka.  
  
Dedko prázdne ruky mal,  
ničoho sa nedržal,  
- urobili bác!  
A kopček sa ešte chveje,  
tak sa krkto pod ním smeje.